# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Iechyd Anifeiliaid, Iechyd Planhigion, Hadau a Thatws Hadyd (Diwygiadau Amrywiol) 2021** |
| **DYDDIAD**  | **26 Hydref 2021** |
| **GAN**  | **Lesley Griffiths AS, Y Gweinidog Materion Gwledig a Gogledd Cymru, a’r Trefnydd** |

**OS a osodwyd yn Senedd y DU, sy'n diwygio deddfwriaeth mewn maes datganoledig.**

**Rheoliadau Iechyd Anifeiliaid, Iechyd Planhigion, Hadau a Thatws Hadyd (Diwygiadau Amrywiol) 2021 ("y Rheoliadau")**

Mae’r Rheoliadau’n diwygio’r ddeddfwriaeth a ganlyn:

Is-ddeddfwriaeth

* + - Rheoliadau Hadau (Rhestrau Cenedlaethol o Amrywiogaethau) 2001 (O.S. 2001/3510)
		- Rheoliadau Tatws Hadyd (Lloegr) 2015 (O.S. 2015/1953)
		- Rheoliadau Iechyd Planhigion (Diwygio ac ati) (Ymadael â’r UE) 2020 (O.S. 2020/1482)

Deddfwriaeth yr UE a ddargedwir:

* + - Rheoliad (CE) rhif 999/2001 Senedd Ewrop a’r Cyngor yn pennu’r rheolau ar gyfer atal, rheoli a dileu rhai enseffalopathïau sbyngffurf trosglwyddadwy.
		- Rheoliad Gweithredu’r Comisiwn (UE) rhif 139/2013 yn pennu’r amodau iechyd anifeiliaid ar gyfer mewnforio rhai mathau o adar i’r Undeb a’r amodau cwarantin fydd eu hangen ar eu cyfer.
		- Rheoliad (UE) rhif 576/2013 Senedd Ewrop a’r Cyngor ar symud anifeiliaid anwes at ddibenion anfasnachol.
		- Rheoliad Gweithredu’r Comisiwn (UE) 2019/2072 yn sefydlu amodau unffurf ar gyfer gweithredu Rheoliad (UE) 2016/2031 Senedd Ewrop a’r Cyngor ar fesurau amddiffyn rhag plâu planhigion (EUR 2019/2072).
		- Rheoliad Gweithredu’r Comisiwn (UE) 2019/2148 ar reolau penodol ar ryddhau planhigion, cynnyrch planhigion a gwrthrychau eraill o orsafoedd cwarantin a chyfleusterau cadw yn unol â Rheoliad (UE) 2016/2031 Senedd Ewrop a’r Cyngor (EUR 2019/2148).
		- Rheoliad Gweithredu’r Comisiwn (UE) 2020/1231 ar y fformat a’r cyfarwyddiadau ar gyfer yr adroddiadau blynyddol ar ganlyniadau’r arolygon ac ar fformat y rhaglenni arolygu amlflynyddol a’r trefniadau ymarferol,.

**Unrhyw effaith y gallai'r OS ei chael ar gymhwysedd deddfwriaethol y Senedd Cymru a/neu gymhwysedd gweithredol Gweinidogion Cymru**

Mae’r Rheoliadau hyn yn rhoi swyddogaeth i Weinidogion Cymru heb lyffethair fel 'Awdurdod Cymwys'. Maent hefyd yn rhoi swyddogaethau i Sefydliad Diogelu Planhigion Cenedlaethol Prydain Fawr a'r Deyrnas Unedig. Gall y swyddogaethau hyn fod yn swyddogaethau awdurdod neilltuedig at ddibenion paragraff 8(1) o Atodlen 7B i Ddeddf Llywodraeth Cymru 2006 ac o'r herwydd maent yn cynrychioli cyfyngiad posibl ar gymhwysedd y Senedd yn y dyfodol.

**Pwrpas y diwygiadau**

|  |  |
| --- | --- |
|

|  |
| --- |
| Mae'r Rheoliadau'n cywiro diffygion yng ngallu cyfraith yr UE a ddargedwir i weithio'n effeithiol ar ôl i’r Deyrnas Unedig (“y DU”) ymadael â’r Undeb Ewropeaidd (“yr UE”). Bydd hyn yn sicrhau bod mesurau ar gyfer rheoli iechyd planhigion ac anifeiliaid yn gweithio'n effeithiol i ddiogelu bioddiogelwch ac yn cefnogi masnach rhwng Prydain Fawr a thrydydd gwledydd perthnasol.  |

 |

Mae'r Rheoliadau yn gwneud diwygiadau i is-ddeddfwriaeth i gywiro diffygion sy'n ymwneud ag iechyd planhigion, hadau a thatws hadyd sydd wedi codi o ganlyniad i ymadawiad y DU â’r UE.

Mae'r Rheoliadau hefyd yn cywiro gwallau mewn offerynnau statudol gwahanol.

O ran iechyd planhigion, mae'r Rheoliadau'n ymdrin ag unrhyw ddiffygion sy'n weddill na chawsant eu cywiro mewn diwygiadau blaenorol sy’n ymwneud ag Ymadael â'r UE. Mae hyn yn cynnwys diwygio rhai darpariaethau trosiannol i sicrhau eu bod yn cael eu hestyn i blanhigion risg is a chynhyrchion planhigion sy'n dod i Brydain Fawr o Liechtenstein a'r Swistir yn ogystal ag o Aelod-wladwriaethau'r UE. Hefyd, mae Rheoliad Gweithredu'r Comisiwn (UE) 2019/2148, sy'n ymwneud â rhyddhau planhigion, cynhyrchion planhigion a gwrthrychau eraill o orsafoedd cwarantin a chyfleusterau cadw, yn cael ei ddiwygio i wneud y rheoliad hwn yn weithredol ym Mhrydain Fawr.

O ran iechyd anifeiliaid, mae'r Rheoliadau'n dileu pwynt diangen sy'n dyblygu ac sy’n gwrthddweud pwyntiau eraill sy'n ymwneud â’r risgiau sy'n gysylltiedig â chlefyd y crafu mewn defaid a geifr. Mae Rheoliad Gweithredu'r Comisiwn (UE) rhif 139/2013 yn cael ei ddiwygio er mwyn dileu datgymhwyso'r Rheoliad hwnnw ar gyfer mewnforio adar penodol o Andorra, Liechtenstein, Monaco, Norwy, San Marino, y Swistir a Dinas-wladwriaeth Vatican, ar ôl i'r DU ymadael â’r UE. Mae Rheoliad y Comisiwn (UE) Rhif 576/2013 yn cael ei ddiwygio i sicrhau cysondeb yn yr iaith wrth gyfeirio at ddeddfwriaeth yr UE.

O ran hadau a thatws hadyd, mae'r Rheoliadau'n gwneud mân gywiriadau i ddau offeryn statudol.

Mae'r Rheoliadau a'r Memorandwm Esboniadol cysylltiedig, sy'n nodi manylion tarddiad, diben ac effaith y diwygiadau ar gael yma:

[The Animal Health, Plant Health, Seeds and Seed Potatoes (Miscellaneous Amendments) Regulations 2021 - GOV.UK (www.gov.uk)](https://www.gov.uk/eu-withdrawal-act-2018-statutory-instruments/the-animal-health-plant-health-seeds-and-seed-potatoes-miscellaneous-amendments-regulations-2021)

**Pam cafodd caniatâd ei roi**

Mae caniatâd wedi’i roi i Lywodraeth y DU wneud y cywiriadau hyn mewn perthynas â Chymru, ac ar ei rhan, am resymau effeithlonrwydd, hwylustod ac oherwydd natur dechnegol y diwygiadau. Mae'r diwygiadau wedi'u hystyried yn llawn ac nid oes gwahaniaeth mewn polisi.

Mae'r datganiad hwn yn cael ei wneud yn ystod y toriad er mwyn rhoi'r wybodaeth ddiweddaraf i'r aelodau.